CELEX: C2005/106/67
Language: da
Date: 2005-04-30 00:00:00
Title: Sag T-66/05: Sag anlagt den 17. februar 2005 af Jörn Sack mod Kommissionen for De Europæiske Fællesskaber

30.4.2005   
            
            
               DA
            
            
               Den Europæiske Unions Tidende
            
            
               C 106/32
            
         Sag anlagt den 17. februar 2005 af Jörn Sack mod Kommissionen for De Europæiske Fællesskaber
   (Sag T-66/05)
   (2005/C 106/67)
   Processprog: tysk
   Ved De Europæiske Fællesskabers Ret i Første Instans er der den 17. februar 2005 anlagt sag mod Kommissionen for De Europæiske Fællesskaber af Jörn Sack, Tervuren (Belgien), ved advokaterne U. Lehmann-Brauns og D. Mahlo.
   Sagsøgeren har nedlagt følgende påstande:
   
               —
            
            
               Afgørelserne om fastsættelse af hans løn for perioden maj 2004 til februar 2005 annulleres som følge af en tilsidesættelse af princippet om ligebehandling, og hans løn for denne periode fastsættes på ny under hensyntagen til dette princip.
            
         
               —
            
            
               Afgørelsen truffet den 26. november 2004 af generaldirektøren for generaldirektoratet »administration« om afvisning af sagsøgerens klage af 21. juni 2004 ophæves.
            
         
               —
            
            
               Sagsøgte tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren var tjenestemand i Kommissionens juridiske tjeneste i lønklasse A* 14. På grund af den særlige funktion, han beklædte inden for juridisk tjeneste, ansøgte han om at blive anset som henhørende under mellemste ledelsesniveau og dermed oppebære de tillæg, der er fastsat i vedtægtens artikel 44, stk. 2, og artikel 46 samt i artikel 7, stk. 4, i bilag XIII.
   Til støtte for sit søgsmål har han først og fremmest gjort gældende, at den afgørelse, hvorved hans klage blev afvist, formelt er retsstridig, da den for det første udelukkende var affattet på engelsk, uagtet sagsøgerens første klage var affattet på tysk, og for det andet ikke, i strid med artikel 253 EF, indeholdt en stillingtagen til hans helt personlige klagepunkt.
   Desuden har sagsøgeren gjort gældende, at vurderingen og kvalificeringen af hans arbejde er foretaget under tilsidesættelse af det almindelige lighedsprincip. Sagsøgeren har anført, at hans arbejdsopgaver skal sidestilles med en afdelingsleders opgaver. Den omstændighed, at hans efterfølger oppebærer det pågældende tillæg, udgør en yderligere tilsidesættelse af lighedsprincippet.